Anno Domini millesimo ducentesimo nonagesimo octavo statuta sunt haec apud Cistercium in Capitulo generali. 1.  In primis, cum Beatissima Virgo Maria velut omni laude dignissima a nobis tamquam ipsius alumnis semper et ubique debeat totis affectibus venerari, statuit et ordinat Capitulum generale quod quandocumque de ipsa Beata Virgine missa ab aliquo celebratur, dicatur semper praefatio de ipsa, tam in missis conventualibus quam privatis, et *Gloria in excelsis* dicatur semper in eisdem missis illis temporibus quibus dici consuevit in Ordine diebus dominicis et festivis. 2.  Item, quoniam ibi difficilius adhibetur salutis remedium ubi magis patet aditus vel occasio malignandi : super discursibus monialium Ordinis qui ipsius statum et clarum nomen multipliciter dehonestant, omnibus abbatissis et monialibus Ordinis omnimodum egressum extra septa vel clausuram monasteriorum suorum omnino interdicit Capitulum generale, nec non et receptionem personarum nisi quae de bonis seu proventibus ipsorum monasteriorum poterunt absque penuria sustentari, prout dominus Papa in sua constitutione plenarie sancivit et expressit. Abbatissae contra venientes per depositionem et excommunicationem, moniales vero per excommunicationem et habitus privationem puniantur. Patres vero abbates et visitatores earum quam citius poterunt in domibus monialium taxent numerum personarum et eis denuntient, et inviolabiliter observari faciant hoc statutum. Ingressus autem infra ipsarum monasteria vel claustra omnino interdicitur, et quaecumque persona Ordinis contravenerit prout alias a Capitulo diffinitum est, puniatur. 3.  Item, ne aliquis in Ordinis obedientia quaerat subterfugum, nec in actibus nostris fraus et dolus vendicent sibi locum, districtione qua potest praecipit Capitulum generale omnibus abbatibus et abbatissis et personis aliis Ordinis universi, ut quicumque Capitulo generali vel domui Cisterciensi seu patribus abbatibus ratione contributionum, subventionum, reddituum vel mutui tenentur eisdem, illi de regno Franciae infra instans Pascha tam de arreragiis quam de debito generali Capitulo vel domui Cisterciensi creantum suum teneantur facere, nec non et patribus abbatibus de summis ratione subventionum vel contributionum olim sibi impositis modo consimili ; illi vero qui sunt extra idem regnum, infra sequens Capitulum generale, modis omnibus integraliter satisfacere teneantur. Quicumque vero non solverint, ipsos depositos denuntiat Capitulum generale. 4.  Item, quoniam dedecus culpae non decet sine decore iustitiae remanere super excessibus multiplicibus monasteriorum et personarum Ordinis in partibus Angliae, qui aures Capituli generalis quinque annis crebrius pulsaverunt : excusationem abbatum de regno Angliae qui anno isto non venerunt ad Capitulum generale, ob reverentiam illustrissimi principis domini regis Angliae ipsos per suas litteras excusantis, Capitulum generale liberaliter admittit ista vice, eisdem abbatibus quantum potest idem Capitulum praecipiens firmiter et iniungens, ut sequenti anno absque retractatione qualibet se praesentent, ita quod per eos ipsum Capitulum super excessibus huiusmodi dignius et plenius valeat informari. 5.  Item, quoniam divinae religionis devotio, dum electos Christi tam piis quam debitis honoris et celebritatis obsequiis reverenter prosequitur, eos nimirum concludentius expetit et facilius assequitur ipsorum patrociniis adiuvari, idcirco pia deliberatione generale Capitulum duxit provide statuendum quod festum beatissimi Ludovici, quondam regis Franciae, de cetero in crastino B. Bartholomei apostoli cum duobus missis et duodecim lectionibus sicut de beato Antonio fiat per Ordinem universum. 6.  Item, cum clamor validus aures Capituli generalis propulsaverit super excessu multiplici in multis locis Ordinis super frequenti et assidua silentii fractione, qui quidem excessus intolerabilis perniciosam morum generat corruptelam et universalem disciplinam Ordinis debilitat et enervat : generale Capitulum tanti abusus insolentiam cupiens abolere, diffiniendo praecipit in virtute obedientiae personis Ordinis universi, ut quicumque suum silentium scienter fregerit, super hoc petat veniam in primo capitulo cui poterit interesse, et quicumque ipsum in silentio offendentem audierit, sub eadem attestatione teneatur non sponte confitentem publice in capitulo culpam suam fideliter proclamare. Priores vero et quicumque capitulo praesidentes poenam pro huiusmodi excessibus in Libello diffinitionum, *distinctione* septima, capitulo quinto constitutam talibus transgressoribus irrefragabiliter et sine dispensatione aliqua infligere et exsequi non omittant. 7.  Item, quia constat liquido statum Ordinis integrum servari non posse, nec ea quae ad reformationem Ordinis pertinent posse profici competenter nisi per annuam congregationem Capituli generalis, idcirco districtione quanta potest Capitulum praecipit abbatibus Ordinis universi ut ad ipsum annuum Capitulum, omnimodae excusationis occasione postposita, veniant eo tempore quo est eis a Capitulo constitutum, excusationes autem quascumque praeterquam pro infirmitate corporum frivolas reputat Capitulum, et nullatenus admittendas. Quicumque vero secus teste conscientia remanere praesumpserit, tribus diebus levem culpam faciat, et viginti diebus continuis in domo propria sit extra stallum abbatis ; quam poenitentiam si exsequi comtempserit vel neglexerit, ex tunc gradum altaris non ascendat vel ascendere non praesumat. 8.  Item, impositio contributionis faciendae pro expensis iam factis pro libertatibus Ordinis defendendis, generale Capitulum domino Cisterciensi et quatuor primis abbatibus committit districtione quanta potest, et sub poena excommunicationis praecipiens abbatibus Ordinis universi, ut portiones contributionis praedictae sibi a patribus abbatibus auctoritate Capituli praedicti imponendas integre solvant, locis et terminis a dicto Capitulo praefinitis ; alioquin ex tunc pro depositis habeantur. Omnes itaque illi qui sunt de regno Franciae, Navarrae, Arragoniae, Angliae et Valentiae, de provinciis vero et dioecesibus inferius nominatis, videlicet Arelatensi, Aquensi, Ebredunensi, Verdunensi, Viennensi, Taranthasiensi, Bisuntinensi, Trevirensi, Maguntinensi, Salzburgensi, Coloniensi, Carnotensi, Cameracensi, Tornacensi, infra octavas Purificationis, ita quod incipiet solutio in ipso festo apud Latiniacum super Matronam, solvere non omittant. Ceteri omnes sub praenominatis poenis solvant in proximo Capitulo generali, patribus vero abbatibus sub attestatione divini iudicii et in animarum suarum periculo si contra fecerint districtissime prohibet Capitulum generale ne subiectis sibi abbatibus praesumant occasione praefatae contributionis amplius aliquid imponere, nisi modicas vel moderatas expensas ratione colligendae contributionis factas, quam sibi a suis superioribus fuerit demandatum, et quidquid collegerint, domino Cisterciensi, vel eius mandato, locis et terminis praefinitis integre et fideliter in suis conscientiis solvere teneantur, alioquin ipsos ex tunc generale Capitulum excommunicat in his scriptis. 9.  Item, sorori Catherinae, quondam abbatissae de Fenesia, praecipit Capitulum generale ut ad domum unde assumpta fuerat, infra instans festum Omnium Sanctorum redeat, ibi secundum statuta Ordinis professura. 10.  Item, abbatem de Bothonia in Anglia solemniter purgatum in curia regia super criminibus sibi malitiose impositis, purgatum habet plenarie et innocentem reputat Capitulum generale. Illos autem qui in ipsum malitiose processerunt abbati Furnesii committit Capitulum generale puniendos, ipsi praecipiens firmiter et iniungens quod illos, quos circa hoc magis invenerit culpabiles, per incarcerationem vel alias puniat in plenaria Ordinis potestate, minus vero culpabiles puniat prout melius viderit expedire. 11.  Item, reformatio et ordinatio monasterii de Sancto Andrea prope Ianuam domino Cisterciensi committitur, ut per se vel per alium, per amotionem abbatis vel alterius institutionem, faciat et ordinet quod secundum Deum et Ordinem viderit faciendum. Monachos vero eiusdem monasterii, qui caput et causa defensionis et scandali extiterunt, ad domos alias duxit idem Capitulum emittendos. 12.  Item, querela abbatum de [E]braco et de Sala super contributionibus factis et aliorum abbatum de Alemannia, dominis Claraevallensi et Morimundensi committitur in plenaria Ordinis potestate, et quidquid fecerint super hoc, generale Capitulum ratificat et confirmat. 13.  Item, petitio abbatis de Campania, qui petit unam capellaniam in domo sua pro Emmelina de…, exauditur, si de conventus sui fuerit voluntate et consensu. 14.  Item, petitio R. in Christo patris domini Gerardi, Dei gratia episcopi Sabinensis sacrosanctae romanae Ecclesiae cardinalis, qui petit incorporari Ordini locum qui dicitur Sanctus Martinus de Bost, et quod vocetur monasterium Sanctae Mariae de Valle serena, et sit filia de Colomba, a Capitulo suscipitur gratanter et favorabiliter exauditur. 15.  Item, petitio decani et capituli Cameracensis qui petunt quemdam monachum et conversum, si abbati praedicti loci visum fuerit, exauditur, dum tamen honestis officiis deputentur. 16.  Item, petitio episcopi Camerinensis qui petit incorporari Ordini nostro monasterium Sanctae Luciae et quod sit filia de Cliento, exauditur. 17.  Item, de fratre Walthero de Luzela, qui propter sua demerita carceri mancipatus de carcere violenter evasit, renuens disciplinae Ordinis se submittere, in animae suae periculum et totius populi scandalum per saeculum evagando, praecipit Capitulum generale quod ad carcerem revertatur, alioquin si redire noluerit, capiatur carceri mancipandus, invocato ad hoc, si necesse fuerit, brachio saeculari, et nihilominus idem Waltherus per omnes ecclesias Basiliensis dioecesis procuretur excommunicari singulis diebus, donec disciplinae Ordinis totaliter se submittat. 18.  Abbates illi (sc. de Veteri Campo, de Amelongesborna et de Lapide S. Michaelis) renuntiant Capitulo generali locum Hyddense competenter dotatum ab ecclesia Novi Campi et conventum transmissum esse. 